Diari Oficial de la Generalitat Valenciana


Sumari del DOGV 6404, del 24-11-2010 (2010/12789)

RESOLUCIÓ de 30 de juliol de 2009, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa UTE Consorcio 2 l'autorització ambiental integrada per a la instal·lació d'un centre de tractament de RCD i residus voluminosos al terme municipal de Moncofa (Castelló)
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6404

Data del DOGV
:   24-11-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/12440


Data del document
:   30-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 30 de juliol de 2009, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa UTE Consorcio 2 l'autorització ambiental integrada per a la instal·lació d'un centre de tractament de RCD i residus voluminosos al terme municipal de Moncofa (Castelló) [2010/12398]  
Vistos els documents que consten en l'expedient 07/08/AAI/CS, instruït a instàncies de l'empresa UTE Consorcio 2, a fi d'obtenir l'autorització ambiental integrada per a la instal·lació d'un centre de tractament de RCD i residus voluminosos, s'emet aquesta resolució de conformitat amb els següents  
Antecedents de fet  
Primer. Amb data 1 d'agost de 2008 José Vicente Callau Salvador, en nom i representació de la mercantil UTE Consorcio 2, amb CIF T14293653 i domicili a la Vall d'Uixó, polígon industrial Belcaire, parcel·la 304, va presentar als Serveis Territorials de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a un centre de tractament de RCD i residus voluminosos a la partida dels Barranquets, parcel·la 185, polígon 6, de Moncofa, segons es detalla en l'annex II de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).  
Segon. En data 20 d'agost de 2008 l'empresa va aportar la documentació requerida per aquesta Conselleria a fi de continuar la tramitació de l'expedient.  
Tercer. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten un informe sobre la suficiència de la documentació que acompanya la sol·licitud en el termini de 20 dies. Els informes corresponents es detallen en aquesta resolució, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat valenciana, que desplega aquesta llei.  
Quart. Amb data 20 de febrer de 2009 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana núm. 5959.   
Durant el període d'informació pública es van presentar al·legacions al projecte, ni en aquesta Conselleria ni a l'Ajuntament de Moncofa, i així consta en l'expedient el certificat de la informació pública.  
Cinqué. Una vegada transcorregut el termini d'informació pública, es va sol·licitar l'informe que preveuen els articles 29 a 34 de la LPCQA i els articles 28 a 34 del Decret a les diferents administracions públiques i òrgans de la Generalitat consultats anteriorment perquè es pronunciaren sobre l'adequació del projecte a tots aquells aspectes que siguen de la seua competència.  
Sisé. En data 27 de maig de 2009 es va rebre en aquests Serveis Territorials una còpia de la sol·licitud de l'informe de compatibilitat urbanística presentat a l'Ajuntament de Moncofa. Posteriorment, amb data 7 de juliol de 2009, va tenir entrada al Registre de la Direcció Territorial de la Conselleria de Medi Ambient, Aigua, Urbanisme i Habitatge de Castelló un informe favorable de compatibilitat urbanística de l'activitat emés per l'Ajuntament de Moncofa, en data 29 de maig de 2009, de conformitat al que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat valenciana, que la desplega.  
Seté. Amb data 28 de juliol de 2009 es va fer el tràmit d'audiència a l'interessat, del qual consta un escrit en l'expedient on exposa que «no s'observa cap inconvenient perquè passe per la Comissió d'Anàlisi Ambiental Integrada corresponent, i s'estimen correctes tots els condicionants establits en la proposta de resolució», i sol·licita que «prosseguisca la tramitació d'autorització ambiental integrada i l'expedient de referència siga sotmés a la Comissió Provincial d'Anàlisi Ambiental Integrada corresponent».   
Vuité. Amb data 29 de juliol de 2009, la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 07/08/AAI/CS de sol·licitud d'autorització ambiental integrada, promoguda per UTE Consorcio 2.  
Fonaments de dret  
Primer. L'objecte d'aquest informe és concedir la resolució d'autorització ambiental integrada a la mercantil UTE Consorcio 2 per a la instal·lació d'un centre de tractament de RCD i residus voluminosos, d'acord amb el que estableixen l'article 37 de la LPCQA i l'article 36 del decret que la desplega.  
Es pretén instal·lar un centre on es duran a terme les activitats següents:  
- Planta de tractament de residus de la construcció i demolició, mitjançant classificació mecànica i manual i posterior trituració i tamisatge. La capacitat de la planta és de 300.000 t/any i el rendiment és de 1.200 t/dia. Els productes obtinguts en aquest procés són principalment àrids reciclats que, depenent de la seua composició, poden ser usats en usos lligats (fabricació de formigó o mescles per a paviment) o en usos no lligats (materials de rebliment, llits de suport de canonades, etc.).  
- Emmagatzematge de residus voluminosos per a traslladar-los posteriorment a instal·lacions de valorització i eliminació. Aquest tipus de residu únicament serà emmagatzemat en una nau tancada, classificat i preparat per a traslladar-lo posterior a instal·lacions de gestió externes, sense que al centre s'hi faça cap altra operació.  
El projecte de centre de valorització de residus no perillosos promogut per UTE Consorcio 2 disposa de l'estimació d'impacte ambiental favorable de data 30 de setembre de 2004, dictada pel director general de Gestió del Medi Natural de la Conselleria de Territori i Habitatge.  
Les instal·lacions plantejades formen part del Projecte de gestió de RCD i residus voluminosos adjudicat a l'empresa UTE Consorcio 2 en qualitat d'agent públic, en compliment de l'Ordre de 18 de gener de 2002 del conseller de Medi Ambient per la qual s'aprova el Pla zonal de residus de les zones III i VIII.  
L'activitat té l'autorització de la Direcció General de Qualitat Ambiental de data 23 de novembre de 2004 per a dur a terme operacions de valorització de residus no perillosos, i està inscrita amb el número de gestor 180/V/RNP/CV.  
D'altra banda, la instal·lació disposa de la resolució de 12 de maig de 2006 de la Comissió Territorial d'Urbanisme per la qual s'aprova el Pla especial per a la reserva de sòl dotacional per a un centre de tractament de residus de la construcció i demolició i residus voluminosos al terme municipal de Moncofa.  
Aquest centre disposa de llicència municipal condicionada de data 12 de setembre de 2008 i llicència de funcionament del 3 de novembre de 2008, concedides per l'Ajuntament de Moncofa.  
Segon. Consten en l'expedient els informes següents:  
A) L'informe de compatibilitat urbanística de l'Ajuntament de Moncofa, de data 29 de maig de 2009, indica, segons el que estableix l'article 25 de la LPCQA, respecte de l'activitat projectada de Centre de tractament de RCD i residus voluminosos, que s'ubicarà a la parcel·la 185 del polígon 6 de Moncofa, que sí que és compatible amb la normativa i el planejament urbanístic municipal per a la localització que es descriu en el document per a l'obtenció de l'autorització ambiental integrada.  
B) En compliment del que estableixen els articles 27 de la LPCQA i 26 del decret que la desplega, consten en l'expedient els informes de suficiència següents:   
1) Des del Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, en data 17 de setembre de 2008, es va emetre un informe en que considerava que la documentació aportada en relació amb la contaminació acústica era insuficient per a emetre la valoració del projecte.  
Requerida a la titular l'esmentada documentació en data 2 d'octubre de 2008, i una vegada esmenat per part del titular el requeriment, es va emetre un informe el 21 de novembre de 2008, en què es considerava la documentació suficient i adequada des del punt de vista de la contaminació acústica.  
2) En data 8 de setembre de 2008, el Servei de Qualitat d'Aigües de la Direcció General de l'Aigua va emetre un informe favorable condicionat, una vegada revisada la documentació aportada.  
3) La Unitat d'Impacte Ambiental d'aquesta Direcció Territorial, en data 29 d'agost de 2008, va considerar suficient la documentació aportada.  
C) Informes preceptius  
Una vegada transcorregut el termini d'informació pública, es va sol·licitar un nou informe a les diverses administracions públiques i òrgans de la Generalitat consultats anteriorment, perquè es pronunciaren sobre l'adequació del projecte a tots aquells aspectes que foren de la seua competència.  
1) L'article 30 de la LPCQA i l'article 29 del reglament que la desplega indiquen que l'ajuntament al territori del qual s'haja d'ubicar la instal·lació o activitat ha d'emetre un informe en el termini de trenta dies des de la recepció de l'expedient. Aquest informe ha de ser motivat i ha de contenir els pronunciaments relatius a l'adequació de la instal·lació analitzada a tots aquells aspectes ambientals de l'activitat que siguen de competència municipal, en particular els relatius a sorolls, vibracions, calor, olors i abocaments al sistema de sanejament o clavegueram municipal i, si escau, els relatius a incendis, seguretat o sanitaris.  
No consta en aquest cas l'informe de l'Ajuntament de Moncofa, ja que després de sol·licitar-lo en data 15 de maig de 2009, justificada la recepció en data 21 de maig de 2009, la reiteració posterior de la sol·licitud en data 3 de juliol de 2009, justificada la recepció en data 8 de juliol de 2009, no s'ha rebut l'informe per part de l'Ajuntament esmentat.  
2) El Servei de Protecció de l'Ambient Atmosfèric de l'Àrea de Qualitat Ambiental va emetre en data 21 de novembre de 2008 un informe favorable condicionat des del punt de vista de la contaminació acústica:  
- «L'activitat no ha de transmetre nivells sonors de recepció, en funció de l'ús dominant de la zona, superiors als indicats en l'annex II de la Llei 7/2002, de 3 de desembre, de la Comunitat Valenciana, de protecció contra la contaminació acústica. En particular, per a les zones d'ús industrial, els nivells de recepció externs són: 70 dB(A) durant el dia i 60 dB(A) durant la nit».  
3) El Servei de Qualitat d'Aigües de la Direcció General per al Canvi Climàtic, en data 8 de setembre de 2008, va emetre un informe favorable condicionat en els termes següents:  
«1. Aigües  
En la documentació presentada no consta la procedència de l'aigua de consum humà, només que se subministra mitjançant contenidors mòbils. Les aigües subministrades han de complir el que regula el Decret 58/2006, pel qual es desplega, en l'àmbit de la Comunitat Valenciana, el Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà. L'annex d'aquest decret estableix, entre altres, les actuacions per a la vigilància sanitària del subministrament d'aigua de consum humà mitjançant contenidors mòbils, com també l'autocontrol dels gestors, que han d'assegurar en tot moment la presència de desinfectant residual en l'aigua distribuïda.  
2. Abocaments  
Les aigües residuals tenen tres procedències:  
- Aigües residuals procedents dels lavabos de la caseta de control i del magatzem, que es tracten en una depuradora d'aeració prolongada i s'aboquen al terreny mitjançant un pou d'infiltració.  
- Aigües pluvials caigudes sobre altres zones de la instal·lació, que són conduïdes per una cuneta fins a un barranc pròxim.  
- Aigües que han travessat els residus o procedents de les zones de recepció, alimentació, classificació o emmagatzematge de residus. Aquestes aigües tenen la consideració de lixiviats i s'arrepleguen en una bassa de lixiviats impermeabilitzada. El seu contingut el retira periòdicament una empresa autoritzada.  
Per a poder dur a terme aquestes activitats d'abocament d'aigua residual al terreny, han de tenir l'autorització d'abocament concedida per la Confederació Hidrogràfica del Xúquer.  
El municipi de Moncofa està inclòs com a zona vulnerable a la contaminació per nitrats procedents de fonts agràries, per la qual cosa s'han de controlar les concentracions de nitrogen en l'aigua depurada».  
4) Amb data 20 d'octubre de 2008 el Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, va emetre el següent informe favorable condicionat. D'acord amb aquest informe, els residus admesos a la instal·lació són únicament i exclusivament els següents:  
101201 Residus de la preparació de mescles abans del procés de cocció.  
101208 Residus de ceràmica, rajoles, teules i materials de construcció (després del procés de cocció).  
170101 Formigó.  
170102 Rajoles.  
170103 Teules i materials ceràmics.  
170107 Mescles de formigó, rajoles, teules i materials ceràmics diferents dels especificats en el codi 170106.  
170302 Mescles bituminoses diferents de les especificades en el codi 170301.  
170504 Terra i pedres diferents de les especificades en el codi 170503.  
170508 Balast de vies fèrries diferent de l'especificat en el codi 170507.  
170904 Residus mesclats de construcció i demolició diferents dels especificats en els codis 170901, 170902 i 170903.  
5) D'altra banda, des del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge es va emetre l'informe condicionat següent, datat el 8 de juliol de 2009:  
«1) D'acord amb la documentació aportada per l'interessat, la instal·lació objecte d'AAI és una planta per a l'emmagatzematge temporal de residus voluminosos, efectes i residus d'aparells elèctrics i electrònics RAEE, una planta de valorització de residus de construcció i demolició RCD, i un abocador de residus inerts, per la qual cosa des del Servei de Residus Industrials no s'emet cap pronunciament respecte a les operacions de gestió de residus indicades, ja que no són de la seua competència, i alhora, s'informa que no s'ha d'admetre a les instal·lacions esmentades cap residu que no tinga la consideració de residu urbà o municipal, d'acord amb la definició establida en la legislació sectorial de residus.  
2) Segons s'indica en el Projecte bàsic d'AAI, les operacions de manteniment i reparació de la maquinària mòbil utilitzada a la instal·lació, en les quals es generen residus perillosos, s'han de fer en un taller extern de la mateixa empresa, ubicat al polígon industrial Belcaire, a la Vall d'Uixó (Castelló).  
En tot cas, si es fan operacions de manteniment i reparació d'instal·lacions fixes, de maquinària o vehicles, en les quals es generen residus perillosos, sempre que aquestes operacions es facen a la mateixa instal·lació objecte del projecte, i amb independència que les operacions de manteniment esmentades es realitzen per personal propi o per empreses externes subcontractades a aquest efecte, el centre productor d'aquests residus és la instal·lació subjecta a AAI, el titular de la qual és l'UTE Consorcio 2.  
En les operacions de manteniment i reparació esmentades, poden generar-se residus perillosos, com ara olis de motor, lubricants i hidràulics, draps i absorbents contaminats, líquids de fre, anticongelants, bateries usades, dissolvents de neteja, etc. S'ha de considerar la producció d'aquests residus, o d'altres possibles, i especificar, si escau, una estimació de les quantitats anuals generades (kg/any), caracterització i codificació com a residu, i document d'acceptació emés pel gestor de destinació.  
3) En el projecte bàsic d'AAI es detalla que en el procés de classificació i valorització de RCD s'obtindran una sèrie de residus, entre els quals inclouen: residus perillosos: principalment envasos que han contingut productes perillosos, com ara pintures, acceleradors de forjat del formigó, vernissos, etc. També és normal trobar un altre tipus de residus perillosos, com poden ser bateries, fluorescents, etc. S'inclouen uns residus perillosos codificats d'acord amb l'Ordre MAM/304/2002 amb el codi LER 191211\*, altres residus (incloses mescles de materials) procedents del tractament mecànic de residus que contenen substàncies perilloses.  
Respecte a aquesta qüestió, es fan les consideracions següents:   
- D'acord amb el que estableix el punt segon de la Resolució de la Direcció General de Qualitat Ambiental de data 23 de novembre de 2004, "aquesta autorització administrativa no comprén aquells residus de naturalesa perillosa subjectes a la disposició addicional primera del Reial decret 952/1997, de 20 de juliol...".  
- Segons l'article 7.d) del Reial Decret 105/2008, d'1 de febrer, pel qual es regula la producció i gestió dels residus de construcció i demolició, on s'estableixen les obligacions generals dels gestors de RCD, en el cas que no tinga autorització per a gestionar residus perillosos, s'haurà de disposar d'un procediment d'admissió de residus a la instal·lació que assegure que, prèviament al procés de tractament, s'han de detectar i separar, emmagatzemar adequadament i derivar a gestors autoritzats de residus perillosos aquells que tinguen aquest caràcter i puguen arribar a la instal·lació mesclats amb residus perillosos de construcció i demolició. Aquesta obligació s'entendrà sense perjudici de les responsabilitats en què puga incórrer el productor, el posseïdor i, si escau, el gestor precedent que haja enviat aquests residus a la instal·lació.  
- El capítol 19 (residus d'instal·lacions per al tractament de residus...) de l'Ordre MAM/304/2002, de 8 de febrer, per la qual es publiquen les operacions de valorització i eliminació i la Llista europea de residus inclou en el subcapítol 1912 els residus del tractament mecànic de residus (per exemple, classificació, trituració, compactació, pel·letització) no especificats en cap altra categoria.  
Per tant, i atés que la instal·lació en qüestió no té autorització per a gestionar residus perillosos, s'ha d'aplicar el protocol d'admissió de residus que tinga la instal·lació, de manera que, prèviament al procés de tractament R5, es detecten, se separen i s'emmagatzemen adequadament els residus perillosos que arriben a la instal·lació amb els RCD no perillosos.  
Els RCD perillosos així detectats i separats s'han de classificar amb el codi LER que millor descriga la seua naturalesa i composició, i s'han de gestionar a través d'un gestor autoritzat amb el codi assignat. En el cas concret que ens ocupa, els residus d'envasos contaminats s'han de classificar i gestionar amb el codi LER 150110\*, els tubs fluorescents amb el LER 200121\*, etc., i no és admissible el codi 191211\* proposat, en la mesura que aquesta codificació suposa que s'han generat en el procés de tractament (valorització tipus R5) fet que no ha d'arribar a produir-se.  
Amb tot, aquesta circumstància no implica en cap cas que la instal·lació tinga l'autorització administrativa per a la gestió d'aquests residus perillosos, ni que aquella siga la seua productora (com a conseqüència del desenvolupament de la mateixa activitat productiva); en tot cas té la condició de posseïdora d'aquests residus. En conseqüència, la taula de residus generats en el procés propi de la instal·lació que siga objecte d'autorització no ha d'arreplegar aquest flux de residu.  
4) S'ha de presentar una nova taula resum completa que incloga les modificacions esmentades anteriorment, amb tots els residus generats, tant perillosos com no perillosos, la seua codificació corresponent d'acord amb l'Ordre MAM/304/2002 (codis LER), i caracterització dels residus perillosos segons el Reial decret 952/1997, les quantitats anuals produïdes (kg/any), la procedència, el gestor de destinació i l'emmagatzematge de cadascun dels residus, tal com s'indica en el punt 10, de l'apartat B, dins de l'annex II del Decret 40/2004, de 5 de març, del Consell de la Generalitat valenciana, pel qual es desplega el règim de prevenció i control integrats de la contaminació a la Comunitat Valenciana.  
Consideracions:  
1) Respecte al compliment de la normativa referent a sòls contaminats, des del Servei de Residus Industrials no s'emet cap pronunciament, ja que no són de la seua competència.  
2) Si en l'exercici de l'activitat es generen residus perillosos, el titular haurà de presentar el pla de prevenció i reducció de residus, d'acord amb el que estableix la Llei 10/2000, de 12 de desembre, de residus de la Comunitat Valenciana (article 45 i disposició addicional 4a), incloent-hi les previsions relatives als objectius de reducció i valorització de residus, amb indicació de la quantificació, les mesures previstes per a aconseguir-los i el sistema d'avaluació i control de consecució dels objectius.  
3) Respecte a la producció de residus d'envasos, s'ha de tenir en compte que la normativa vigent en matèria d'envasos i residus d'envasos, i en concret el que estableixen la Llei 11/1997 i el Reial Decret 782/1998, de 30 d'abril, pel qual s'aprova el reglament per al desplegament i l'execució d'aquesta llei, no queden derogats per la Llei 16/2002, per la qual cosa la concessió de l'autorització ambiental integrada no eximeix del compliment dels requisits establits en la legislació vigent en matèria d'envasos i residus d'envasos.  
4) Una vegada esmenades les deficiències indicades en aquest informe, si en el centre objecte de tramitació d'AAI es generen residus perillosos, s'haurà d'inscriure en el Registre de Productors de Residus Perillosos de la Comunitat Valenciana, d'acord amb la legislació sectorial vigent en matèria de residus.  
6) Des de la Unitat d'Impacte de la Direcció Territorial de la Conselleria de Medi Ambient, Aigua, Urbanisme i Habitatge, a Castelló, en data 11 de juny de 2009 es va emetre un informe favorable sobre el projecte presentat, incloent, per a una correcta adequació ambiental de la instal·lació i en compliment dels condicionants de l'estimació d'impacte ambiental, les mesures correctores següents per a la reducció de les emissions de pols:  
- «A la zona de descàrrega i a la zona d'aplecs s'ha d'humitejar periòdicament el material mitjançant aspersió.  
- Els vials interiors de la planta han de condicionar-se mitjançant la pavimentació de formigó o l'extensió d'una capa de 30 cm de tot-u.  
- Els equips de les línies de trituració i classificació de la planta han de disposar de mecanismes de supressió de pols com ara carenatge de les cintes, captadors antipols, humidificador del material triturat, netejadors de cintes, tubs de descàrrega, etc.».  
7) Per la seua banda, des del Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en data 9 de desembre de 2008, es va emetre l'informe que es detalla a continuació:  
«S'han de complir els condicionants següents:  
- S'ha de disposar d'un sistema de control i seguiment del funcionament correcte de les mesures correctores consistent en un pla de mesurament, d'acord amb els límits d'emissió (apartat 3 de la disposició addicional primera del Decret 127/2006) i freqüència dels mesuraments que s'indiquen a continuació. El control de les emissions difuses l'ha de fer una entitat col·laboradora en matèria de qualitat ambiental al perímetre de la instal·lació, amb caràcter anual:  
- Partícules totals en suspensió, PST:  
150 µg/m³ (mitjana aritmètica dels valors registrats durant el període de mostratge).  
300 µg/m³ (màxim de tots els valors mitjans diaris registrats durant el període de mostratge).  
- Partícules sedimentables, PSD (concentració mitjana en 24 hores): 300 mg/ m².  
Pel que fa al període de mostratge necessari per a fer els mesuraments, anualment s'han de fer les preses de mostres següents:  
- Partícules totals en suspensió: el període de mostratge ha de comprendre 4 dies laborables consecutius durant 3 setmanes consecutives (12 mostres).  
- Partícules sedimentables: el període de mostratge ha de ser d'un any (12 mostres anuals).  
El mostratge s'ha de fer en les condicions habituals de funcionament de l'activitat.   
En el cas que hi haja condicions meteorològiques extraordinàries (precipitacions, intrusions saharianes, etc.) que puguen condicionar la presència, dispersió o deposició de les partícules, el temps de mostratge s'ha d'incrementar tants dies laborables com persistisquen les condicions meteorològiques esmentades.  
A fi de garantir l'adequació de les condicions meteorològiques durant el mostratge, s'ha d'aportar un registre en base horària de les variables següents: temperatura, humitat relativa, direcció i velocitat del vent i pluviometria.  
Els punts de mostratge han de ser almenys quatre. Els captadors s'han de situar al perímetre de la instal·lació, un a sobrevent, un altre a sotavent de la instal·lació i dos als laterals del perímetre.  
Els mostratges establits s'han de fer simultàniament.  
- A fi d'evitar la dispersió de partícules provinents de les operacions de manipulació i emmagatzematge d'àrids, s'han de prendre les mesures correctores següents:  
- Els estocs emmagatzemats s'han de mantenir humitejats mitjançant el reg periòdic, o coberts amb una lona mentre no es manipulen. Els aplecs s'han d'ubicar de manera que queden protegits de l'acció del vent predominant a la zona, pel relleu del terreny, per la mateixa explotació o per algun tipus de pantalla.  
- En la mesura que siga possible, s'ha d'evitar abocar runes vesant avall, i s'ha de limitar l'altura de caiguda de material.   
- S'han de fer periòdicament observacions visuals als voltants de la instal·lació a fi de detectar emissions de material pulverulent.»  
8) El tècnic de control integrat de la contaminació del Servei Territorial de la Conselleria de Medi Ambient, Aigua, Urbanisme i Habitatge va emetre l'informe següent, de data 15 de juliol de 2009, en què qualificava l'activitat.  
«Qualificació  
Atenent les característiques intrínseques:  
Molesta índex baix 2  
Insalubre índex mitjà 3  
Nociva índex mitjà 3  
Perillosa índex mitjà 3»  
Tercer. D'acord amb l'article 20 de la LPCQA, les activitats que apareixen en els annexos I i II d'aquesta llei estan subjectes a autorització ambiental integrada.  
El centre esmentat disposa de llicència d'obertura i funcionament concedida per l'Ajuntament de Moncofa en data 3 de novembre de 2008.  
La instal·lació de referència està inclosa en l'epígraf 5.1 de l'annex II de la LPCQA, instal·lacions l'activitat principal de les quals és la valorització de residus no perillosos o l'eliminació d'aquests residus en llocs diferents dels abocadors, amb una capacitat de més de 10 tones per dia. De conformitat amb el punt segon de la disposició transitòria primera de la LPCQA, les instal·lacions existents en les quals s'exercisca alguna de les activitats compreses en l'annex II han de tenir l'autorització ambiental integrada en el termini de tres anys des de l'entrada en vigor d'aquesta llei.  
Quart. L'expedient s'ha tramitat d'acord amb el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell de la Generalitat valenciana.  
Cinqué. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
Sisé. L'òrgan competent per a atorgar l'autorització ambiental integrada, quan es tracte d'instal·lacions en què s'exercisquen activitats de l'annex II, és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
Seté. Si entrem en el fons de l'assumpte, d'acord amb el que estableixen l'article 39 de la LPCQA i l'article 38 del Decret 127/2006, de 15 de setembre, del Consell de la Generalitat valenciana, que la desplega, els requisits que ha de complir la mercantil UTE Consorcio 2 per a la concessió de l'autorització ambiental integrada són els següents:  
1.a) Els valors límit d'emissió.  
En aquest punt cal ajustar-se al que especifica el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge pel que fa a les emissions a l'atmosfera.   
Així mateix, s'ha de complir el que indica l'informe emés pel Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge respecte a la contaminació acústica.  
1.b) Les condicions que garantisquen, si escau, la protecció del sòl i de les aigües subterrànies.  
En aquest punt, s'ha de complir el que indiquen els informes emesos pel Servei de Residus Urbans de l'Àrea de Residus de la Direcció General per al Canvi Climàtic i pel Servei de Qualitat d'Aigües de la Direcció General per al Canvi Climàtic.  
1.c) Les prescripcions, procediments i mètodes relatius a la producció i gestió de residus, quan corresponga.  
Cal complir el que ja s'ha indicat en els informes de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge i els condicionants ja descrits.  
1.d) Els sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta autorització.  
En aquest punt cal ajustar-se al que especifica el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge pel que fa a les emissions a l'atmosfera.   
Així mateix, s'ha de complir el que ja s'ha indicat en l'informe emés pel Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge respecte a la contaminació acústica.  
D'acord amb l'article 18 del Decret 266/2004, els titulars de les activitats subjectes a autorització ambiental integrada, susceptibles de generar sorolls i vibracions, han de dur a terme un control de les emissions acústiques i dels nivells de recepció a l'entorn, mitjançant la realització d'auditories acústiques, a l'inici de l'exercici de l'activitat o posada en marxa i, almenys, cada cinc anys.  
L'auditoria acústica l'ha de fer una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques, que seran incorporats pel titular de l'activitat. El llibre de control, com també els informes complets dels resultats, han d'estar a disposició de les administracions competents, d'acord amb l'article 19 del Decret 266/2004.  
1.e) L'establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta resolució de concessió d'autorització ambiental integrada.  
1.f) Les mesures relatives a les condicions d'explotació en situacions diferents de les normals que poden afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta resolució de concessió d'autorització ambiental integrada.  
1.g) Les condicions resultants dels informes vinculants emesos en el procediment.  
En aquest apartat cal ajustar-se al que indiquen els informes respectius ja ressenyats en aquesta resolució.  
1.h) La qualificació de l'activitat i també, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada ha emés un informe en què qualifica l'activitat, el qual ja s'ha ressenyat més amunt.  
1.i) El termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i la seua ampliació, el titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les seues reformes posteriors també autoritzades, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en el projecte, les seues reformes o en les normatives que li siguen aplicables, com també aquells altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable.  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
En el cas que es produïsca algun vessament de matèries primeres o productes durant les operacions amb lubricants i residus tòxics i perillosos durant les operacions de manteniment, aquest s'ha d'arreplegar i gestionar externament mitjançant un gestor autoritzat.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
De la mateixa manera, cal dir que el marc normatiu regulador de la gestió de residus a la Comunitat Valenciana és la Llei 10/1998, de 21 d'abril, de residus, i la Llei 10/2000, de 12 de desembre, de residus de la Comunitat Valenciana.   
L'activitat i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte i els condicionaments establits.  
L'autorització ambiental integrada s'ha de renovar, en l'aspecte ambiental, en el termini màxim de vuit anys, llevat que abans d'aquest termini es produïsquen modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer a la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, contaminació atmosfèrica i acústica i impacte ambiental, com també qualsevol altra que puga dictar l'administració en l'exercici de l'activitat en matèria de protecció ambiental.  
Vuité. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 29 de juliol de 2009, s'adopta aquesta resolució:   
Concedir a UTE Consorcio 2 l'autorització ambiental integrada per a la instal·lació d'un centre de tractament de RCD i residus voluminosos, referent al Projecte bàsic per a l'obtenció de l'AAI d'un centre de tractament de RCD i residus voluminosos al terme municipal de Moncofa (Castelló), de maig de 2008, subscrit per Valerio J. Ortega Rosillo, la qual queda inscrita en el Registre General d'Instal·lacions AAI de la Comunitat Valenciana amb el número 421/09/AAI/, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, es pot presentar un recurs d'alçada davant el director general para el Canvi Climàtic de la Conselleria Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Castelló de la Plana, 30 de juliol de 2009.- El director territorial: Jorge Traver de Juan.